Stiefpa sit lank ná verkragtingArgieffoto ŉ 53-jarige man van Gauteng is Dinsdag tot vier keer lewenslange tronkstraf gevonnis nadat hy sy stiefdogter herhaaldelik verkrag, en uiteindelik swanger gemaak het. “Die man is in die Heidelberg-landdroshof skuldig bevind op vier aanklagte van verkragting en ŉ aanklag van aanranding met die doel om ernstig te beseer.,” het kapt. Thivhulawi Tshilate, ŉ polisewoordvoerder van Gauteng, Woensdag gesê. Die man, het sy stiefdogter die eerste keer in 2007 verkrag toe sy 10 jaar oud was en hulle in Nigel gewoon het. “Hulle het in 2010 na ŉ kleinhoewe in Spaarwater verhuis waar hy haar weer verkrag het toe sy 13 jaar oud was,” het Tshilate gesê. “Hy het haar daarna weer in 2011 en 2012 verkrag, waarna sy swanger geword het toe sy 15 jaar oud was.” Die stiefpa het haar in September 2013 baie erg aangerand. Sy het die voorval by die polisie aangemeld en die beamptes ook van die verkragtings vertel. Die Vereeniging-polisie se geweld, kinderbeskerming en seksuele misdrywe eenheid het die saak ondersoek en die man in hegtenis geneem. Die man se naam mag nie genoem word nie om die identiteit van die kind te beskerm.